กระหึ่มแดนมะกัน! “โปรจีน” ประเดิมแชมป์ LPGA แล้ว หลังร่วมทัวร์ปีแรก ด้วยวัย 19
เพชรเม็ดงาม “เมืองราชบุรี” โปรจีน อาฒยา ฐิติกุล วัยเพียง 19 ปี “คว้าแชมป์แอลพีจีเอแรก หลังร่วมทัวร์เป็นปีแรก” ได้สำเร็จ! เอาชนะเพลย์ออฟ “นันน่า มาดเซ่น” โปรสาวเมืองโคนมวัย 27 ปี ในหลุมที่สอง ส่งผลโปรจีนสร้างประวัติศาสตร์คนไทยเป็นแชมป์รายการใน LPGA Tour คนที่ 6 ดันอันดับคะแนนสะสม Race to CME GLOBE พุ่งขึ้นเป็นที่ 4 จากเดิมอันดับ 20
เพชรเม็ดงาม “เมืองราชบุรี” โปรจีน อาฒยา ฐิติกุล วัยเพียง 19 ปี “คว้าแชมป์แอลพีจีเอแรก หลังร่วมทัวร์เป็นปีแรก” ได้สำเร็จ! เอาชนะเพลย์ออฟ “นันน่า มาดเซ่น” โปรสาวเมืองโคนมวัย 27 ปี ในหลุมที่สอง ส่งผลโปรจีนสร้างประวัติศาสตร์คนไทยเป็นแชมป์รายการใน LPGA Tour คนที่ 6 ดันอันดับคะแนนสะสม Race to CME GLOBE พุ่งขึ้นเป็นที่ 4 จากเดิมอันดับ 20
28 มี.ค. 2565

ผู้สื่อข่าวรายงานว่า “โปรจีน” อาฒยา ฐิติกุล นักกอล์ฟสาวไทย คว้าแชมป์แอลพีจีเอทัวร์ (LPGA Tour) รายการ JTBC Classic presented by Barbasol ชิงเงินรางวัล 1.5 ล้านเหรียญสหรัฐฯ แข่งขันระหว่าง วันที่ 24-27 มีนาคม 2565 ที่สนามเอวิเอร่า กอล์ฟ คลับ เมืองคาร์ลสแบด รัฐแคลิฟอร์เนีย ประเทศสหรัฐอเมริกาด้วยการชนะการดวลเพลย์ออฟกับ นันน่า เคิร์สซ์ มาดเซ่น โปรกอล์ฟจากเดนมาร์ก ในการแข่งขันรอบสุดท้าย
ทั้งนี้ “โปรจีน” ทำผลงานอย่างยอดเยี่ยมในรอบสุดท้าย เก็บ 8 อันเดอร์พาร์ 68 ทะยานจากอันดับ 11 ร่วมในรอบสาม มาเป็นผู้นำร่วมกับ “นันน่า เคิร์สซ์ มาดเซ่น” ที่เพิ่งคว้าแชมป์ “ฮอนด้า แอลพีจีเอ ไทยแลนด์” ที่ประเทศไทยไปหมาดๆ
โดยจบ 18 หลุม โปรจีน กับ มาดเซ่น สกอร์รวมเท่ากันที่ 16 อันเดอร์พาร์ 272 ต้องหาแชมป์ด้วยการเพลย์ออฟ และการเพลย์ออฟหลุมแรก เสมอกันที่พาร์ ต้องมาสู้กันในหลุมสอง ปรากฏว่า โปรจีนทำโบกี้ แต่มาดเซ่นทำดับเบิลโบกี้ ทำให้โปรสาวไทยคว้าแชมป์ไปครอง และเป็นแชมป์แอลพีจีเอทัวร์รายการแรกของโปรจีนด้วย
สำหรับผลงานสาวไทยคนอื่นๆ
อันดับ 4 ร่วม “โปรเมียว” ปาจรีย์ อนันต์นฤการ 14 อันดอร์พาร์ 274
อันดับ 16 ร่วม “โปรโม” โมรียา จุฑานุกาล 8 อันเดอร์พาร์ 280
อันดับ 51 ร่วม “โปรจัสมิน” ธิฎาภา สุวัณณะปุระ 3 อันเดอร์พาร์ 285
อันดับ 68 ร่วม “โปรเม” เอรียา จุฑานุกาล อีเว่นพาร์ 288
อันดับ 72 ร่วม “โปรแหวน” พรอนงค์ เพชรล้ำ 3 โอเวอร์พาร์ 291
อนึ่ง โปรสาวไทยที่เคยเป็นแชมป์รายการในแอลพีจีเอ ทัวร์ ก่อนหน้านี้ ประกอบด้วย “โปรเม” เอรียา จุฑานุกาล รายการ รายการซีเอ็มอี กรุ๊ป ทัวร์ แชมเปี้ยนชิพ ปี 2560, “โปรจัสมิน” ธิฎาภา สุวัณณะปุระ รายการ เกรท เลคส์ เบย์ อินวิเทชั่นแนล ปี 2562, “โปรเมียว” ปาจรีย์ อนันต์นฤการ รายการ “ไอเอสพีเอส ฮันดา เวิลด์ อินวิเตชั่นแนล” ปี 2564, “โปรเหมียว” ปภังกร ธวัชธนกิจ รายการ ANA Inspiration 2564 และ “โปรโม-โปรเม” โมรียา และ เอรียา จุฑานุกาล รายการ Dow Great Lakes Bay Invitational ปี 2564